《题思禅寺上方》
唐代·独孤及

溪口闻法鼓，停桡登翠屏。攀云到金界，合掌开禅扃。

郁律众山抱，空濛花雨零。老僧指香楼，云是不死庭。

眇眇於越路，茫茫春草青。远山喷百谷，缭绕驰东溟。

目极道何在，境照心亦冥。騞然诸根空，破结如破瓶。

下视三界狭，但闻五浊腥。山中有良药，吾欲隳天形。

作者简介：独孤及（725～777），唐朝散文家，字至之，河南洛阳人，天宝末，以道举高第，补华阴尉。代宗召为左拾遗，俄改太常博士。迁礼部员外郎，历濠、舒二州刺史，以治课加检校司封郎中，赐金紫。徙常州，卒谥曰宪。集三十卷，内诗三卷，今编诗二卷。